জন্ডিস

## থঙাক (জন্ডিস)
**জন্ডিস** (ইংরেজি: jaundice) যেহান মানুর ঠারলো থঙাক বুলতারা। এহান হুত্তুমে কোন নুৱারা নাবে, এহান নুৱারার লক্ষণহান হুদ্দা। জন্ডিস ইলে রকতে বিলরুবিনের মাত্রা অহান বপকরে থার যেহানে গারিগর চামহান,  আখিগর দলা অংশ বারো আরাকউ মিউকাস ঝিল্লি অন্দিরা ইয়া পরের। রকতর বিলিরুবিনর ঘনত্ব 1.2 mg/dL এর তলে থার (25 µmol/L এর তলে)। 3 mg/dL বা 50 µmol/L এর গজে ইলে জন্ডিস অরতা । *jaundice* ৱাহি ফরাসি ৱাহি *jaunisse*, অহানাত্ত আহিসেহান যেহানর অর্থহান *হলুদাভ*।

রকতর বিলিরুবিন অহার মাত্রা বপকরে ইলে জন্ডিস অরতা । আমার গারিগর রকতর রাঙা কণিকা অতা সময় আহাত স্বাভাবিক নিয়ম অহাৎ তঙাল ইয়া বিলিরুবিন হঙকরের যেহান পিছেদে লিভারে প্রক্রিয়াজাত ইয়া পিত্তরস অহানর লগে পিত্তনালীর মাধ্যমে পরিপাকতন্ত্রে হমানির কাম করের। পিছেদে বিলিরুবিন আমার আগানির মাধ্যমে গারিগত্ত নুকুলিয়া যারগা। বিলিরুবিন এহানর এরে দীগল পথ পরিক্রমা এহানাত যে কোনো সমস্যা দেখা দিলে রকতর বিলিরুবিন বপের বারো জন্ডিস অরতা।

## উপসর্গহানি
জন্ডিস ইলে আখি অন্দিরা অরতা।  তবে হেপাটাইটিস নুৱারা এহাত জন্ডিস অহার লগে খানা নাহানি, বঙানির ভাব, তাপ তাপ অনুভূতি বারো নিকদে নিকদে তাপ আহানি, খানিমানি বারো বপকরে পেট দুখানি ইত্যাদি ইতে পারে। এতা উপসর্গ দেখা দিলে অবশ্যই লিভার বিশেষজ্ঞ ডাক্তর আগোর পরামর্শ নেনা উচিত। ডাক্তরগোয় গারিগর লক্ষণ বারো রকত পরীক্ষার মাধ্যমে জন্ডিস অহার তীব্রতা বারো কারণ নির্ণয় করিয়া প্রয়োজনীয় চিকিৎসার কাজে নির্দেশনা দিয়া থার।

## কারণহানি
লিভারর নুৱারা জন্ডিস অনার প্রধান কারণহান। আমি যেতা খেইক অতা লিভারে প্রক্রিয়াজাত অরতা। লিভার নানা কারণে নুৱারা আক্রান্ত ইতে পারে। হেপাটাইটিস এ, বি, সি, ডি বারো ই ভাইরাস এতা লিভারে প্রদাহ সৃষ্টি করের যেহানরে ভাইরাল হেপাটাইটিস বুলতারা। আমার দেশহান সহ আস্তা বিশ্ব এহানাত জন্ডিস অহার প্রধান কারণহান এরে হেপাটাইটিস ভাইরাস এহানি। তবে উন্নত দেশ অতাত বপকরে মদ পিনা জন্ডিস অনার অন্যতম কারণ আহান।

এতা বেলিয়াউ অটোইমিউন লিভার ডিজিজ বারো বংশগত কারণসহ আরাকউ খানি বপ নাইসে অসাদে ধরনর লিভার নুৱারাত জন্ডিস ইতে পারে। হজকর পার্শ্ব প্রতিক্রিয়ার কারণেউ অনেক সময় জন্ডিস অরতা। এতা বেলিয়া থ্যালাসিমিয়া বারো হিমোগ্লোবিন ই-ডিজিজের মত যে নুৱারা অতাত রকত বাগিয়া যারগা বারো পিত্তনালীর পাথর বা টিউমার বারো লিভার বা অন্য কোন জাগা হানাত ক্যান্সার ইলেউ জন্ডিস ইতে পারে। অতাইয়া জন্ডিস মানেই লিভারর নুৱারা এসাদে নিঙকরানি চুমহান নাবে।

রকতর বিলিরুবিন অহার মাত্রা বপিলে জন্ডিস দেখা দের। এরে ঘটনাহানি অহানাত্ত যে কারণহানি হারনাপাসি অতা ইলতাই-

১. লিভার প্রদাহ: লিভার প্রদাহে বিলিরুবিন অতার উৎপাদন বপকরে অর। ফলে রকতর বিলিরুবিনর মাত্রা বপিয়া জন্ডিস সৃষ্টি অরতা।

২. পিত্তনালীর প্রদাহ: পিত্তনালীর প্রদাহ অতাত বিলিরুবিন শোষণ ইয়া নুয়ারের। ফলে বিলিরুবিন বপিতে থার। 

৩. পিত্তনালীর ব্লকঃ পিত্তনালী অহাৎ ব্লক ইলে লিভার বিলিরুবিন খেইকরানি অহাৎ বিফল অর। জন্ডিস অনার সম্ভাবনা বপিয়া অরতা।

৪. গিলবার্ট’স সিনড্রোম: এরে অবস্থা এহানাত এনজাইমর কার্যক্ষমতা ওয়াতকরে অর। এহানর ফলে পিত্তর রেচনতন্ত্র অহাৎ সমস্যা অর বারো বিলিরুবিনর মাত্রা বপে যারগা।

৫. ডুবিন-জনসন সিনড্রোম: এরে বংশগত নুৱারা এতা লিভার অহানাত্ত বিলিরুবিন শোষণ ইতে বাধা দের। অতাইয়া জন্ডিস অনার সম্ভাবনা বপের।

## চিকিৎসা
জন্ডিস এহার চিকিৎসা সাধারণত নির্ভর করের হুত্তুমে কি কারণ অহানে জন্ডিস ইসে অহার উপর। তবে জন্ডিস অহানাত্ত থেয়া থাইতে আমারতা খানি করণীয় আছে। জন্ডিস প্রতিরোধ করানির কাজে অহান সম্পর্কে হারপানি দরকার।

১. হেপাটাইটিস-এ বারো ই খাদ্য ও পানির মাধ্যমে সংক্রমিত অরতা। হেপাটাইটিস বি, সি বারো ডি দূষিত রকত, সিরিঞ্জ বারো আক্রান্ত ব্যক্তি এগোর লগে শারীরিক সম্পর্ক অনার মাধ্যমে সিতারার। অহানে সব সময় বিশুদ্ধ খাদ্য বারো পানি পিনা দরকার। গারিগর রকত নেনার দরকার ইলে অবশ্যই প্রয়োজনীয় স্ক্রিনিং করানি লাগতই। ডিসপোজেবল সিরিঞ্জ ব্যবহার করানি অহানউ খুবই জরুরী।

২. মদ পিনা অহানাত্ত দুরি ইয়া থানা।

৩. কল কারখানার রাসায়নিক পদার্থ অহানাত্ত দুরি ইয়া থানা।

৪. নেশা গ্রহণ করানি অহানাত্ত দুরি ইয়া থানা।

৫. ব্যবহার করানি ইসে অসাদে ইনজেকশন বারো নাক-কান ফৌকরানির হুসি ব্যবহার না করানি। যেতায় সেলুনে সেভ করতারা , তানু খেয়াল থনা যাতে আগে ব্যবহার করিয়া থসি ব্লেড বারো ক্ষুর অতা তেন্নাম ব্যবহার না করানি।

৬. নিরাপদ যৌনমিলন করানি।

৭. হেপাটাইটিস এ বারো বি অনার আশঙ্কা মুক্ত থাইতে হেপাটাইটিস এ বারো বি অতার ভ্যাকসিন গ্রহণ করানি।

জন্ডিস অনেক ক্ষেত্রে মৃত্যুর কারণ ইতে পারে। অতাইয়া এরে নুৱারা অহানাত্ত বাঁচতে ইলে আমার হাবিয়ে সচেতন অনা লাগতই।